Broj: 711-I-1065-P-219-17/18-08-10

Zagreb, 15. lipnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 27. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.),, u daljnjem tekstu: ZSSI), **na temelju neanonimne prijave podnesena protiv dužnosnika Hrvoja Runtića, zastupnika u Hrvatskom saboru**, na 14. sjednici, održanoj dana 15. lipnja 2018.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Hrvoja Runtića, zastupnika u Hrvatskom saboru, zbog moguće povrede članka 8. i 9. ZSSI-a, koja proizlazi iz nesklada između prijavljene imovine iz izvješća o imovinskom stanju dužnosnika podnesenog 13. studenoga 2016.g. povodom stupanja na navedenu dužnost i stanja imovine kako proizlazi iz podataka pribavljenih od nadležnih državnih tijela.**
2. **Poziva se dužnosnik Hrvoje Runtić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi navedenog Zakona, stoga je i Hrvoje Runtić, povodom obnašanja dužnosti zastupnika u 9. sazivu Hrvatskog sabora, obvezan postupati sukladno odredbama ZSSI-a. Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Povjerenstvo je dana 3. svibnja 2017.g. zaprimilo neanonimnu prijavu o mogućem sukobu interesa dužnosnika Hrvoja Runtića, zastupnika u Hrvatskom saboru. U predmetnoj prijavi se u bitnome navodi da dužnosnik Hrvoje Runtić u podnesenom izvješću o imovinskom stanju nije naveo svoje kreditne obveze, kao ni obveze svoje životne partnerice Mihaele Varga.

Podnositelj prijave nadalje pojašnjava da iz objavljenih novinskih članaka proizlazi da Mihaela Varga ima porezni dug od 275.555,00 kn te da je pravomoćnom presudom Županijskog suda u Zadru osuđena na povrat pozajmice od 40.000,00 kn. Također, dužnosnik Hrvoje Runtić i Mihaela Varga su, prema navodima iz prijave, bili nositelji stambenog kredita koji je otplatila politička stranka MOST nezavisnih lista.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Stavkom 2. istog članka dužnosnici su obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Povjerenstvo je povodom podnesene prijave izvršilo uvid u izvješće o imovinskom stanju koje je dužnosnik Hrvoje Runtić podnio 13. studenoga 2016.g. povodom stupanja na dužnost zastupnika u Hrvatskom saboru te utvrdilo da je navedeni dužnosnik u dijelu podataka o obvezama naveo da **obveze ne postoje.**

Povjerenstvo je u postupku redovite provjere podataka iz navedenog izvješća o imovinskom stanju dužnosnika Hrvoja Runtića, zatražilo od Porezne uprave podatke o poreznom dugu dužnosnikove supruge.

Porezna uprava je dostavila očitovanje u kojem se navodi da na dan 9. ožujka 2018.g. ukupni porezni dug porezne obveznice Mihaele Varga Runtić iznosi 239.095,57 kn, od čega se iznos od 226.410,28 kn odnosi na glavnicu, a iznos od 12.685,29 kn na kamate. Porezna uprava također je dostavila podatke o datumu nastanka, osnovi i visini poreznog duga iz kojih proizlazi da je **u trenutku podnošenja izvješća o imovinskom stanju dužnosnika, odnosno na dan 13. studenoga 2016.g. porezni dug iznosio 202.250,08 kn glavnice uz pripadajuće kamate.**

 S obzirom da je usporedbom podataka iz podnesenog izvješća o imovinskom stanju i podataka prikupljenih od Porezne uprave, utvrđen nesklad između prijavljenih i prikupljenih podataka, Povjerenstvo je, na temelju članka 26. ZSSI-a, Zaključkom broj: 711-I-481-P-291-17/18-06-8 od 18. travnja 2018.g. pozvalo dužnosnika Hrvoja Runtića da se očituje o utvrđenom neskladu te da očitovanju priloži odgovarajuću dokumentaciju i dokaze potrebne za usklađivanje prijavljene imovine s imovinom utvrđenom u postupku redovite provjere.

Dužnosnik je dana 11. svibnja 2018.g. dostavio pisano očitovanje u kojem potvrđuje da je Povjerenstvo u postupku redovite provjere podatka iz podnesenog izvješća o imovinskom stanju dužnosnika, pravilno i točno utvrdilo činjenice vezane za predmetni porezni dug. Međutim, dužnosnik u svom očitovanju nije dao valjano obrazloženje, niti je priložio odgovarajuće dokaze kojima bi opravdao utvrđeni nesklad između prijavljene imovine i stanja imovine utvrđenog u postupku redovite provjere, a koji proizlazi iz nenavođenje podatka o poreznom dugu u izvješću o imovinskom stanju dužnosnika, podnesenom 3. studenoga 2017.g.

Slijedom svega navedenoga, Povjerenstvo je na temelju članka 27. ZSSI-a pokrenulo postupak protiv dužnosnika zbog moguće povrede odredbi iz članka 8. i 9. navedenog Zakona.

Dužnosnik Hrvoje Runtić je dana 9. svibnja 2018.g. podnio Povjerenstvu izvješće o imovinskom stanju u kojem je naveo podatke o predmetnom poreznom dugu, no isto ne utječe na moguće počinjenje opisane povrede članka 8. i 9. ZSSI-a.

 Nadalje, u pogledu dijela prijave koji se odnosi na dugovanje dužnosnikove supruge na temelju presude Županijskog suda u Zadru, Povjerenstvo je od navedenog suda zatražilo dostavu sporne presude. Na zahtjev Povjerenstva, Županijski sud u Zadru dostavio je presudu poslovni broj: 16 Gž-2357/10-2 od 31. kolovoza 2012.g. kojom se odbija žalba dužnosnikove supruge kao neosnovana i potvrđuje se presuda Općinskog suda u Zadru, broj: P-5353/09 od 25. svibnja 2010.g. Navedenom prvostupanjskom presudom nalaže se dužnosnikovoj supruzi da tužitelju – fizičkoj osobi isplati iznos od 40.000,00 kn sa zakonskom zateznom kamatom tekućom od 2. svibnja 2007.g. Povjerenstvo će zatražiti očitovanje od privatnog tužitelja u čiju korist je donesena predmetna presuda je li i kada predmetni dug podmiren te, ovisno o dobivenim podacima dalje utvrditi je li dužnosnik i to dugovanje bio obvezan navesti u izvješću o imovinskom stanju.

U odnosu na eventualnu kreditnu obvezu dužnosnika Hrvoja Runtića i njegove supruge, Povjerenstvo obrazlaže da je Odlukom Ustavnog suda Republike Hrvatske od 7. studenoga 2012.g. ukinut dio odredbe članka 39. stavka 5. ZSSI-a kojim je bilo propisano da su bankarske i druge financijske institucije obvezne Povjerenstvu dostaviti tražene obavijesti i dokaze. Slijedom navedenoga, Povjerenstvo ne može utvrđivati činjenice pribavljanjem podataka od bankarskih institucija o iznosima i eventualnoj otplati odobrenih kredita.

Poziva se dužnosnik Hrvoje Runtić da sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz obrazloženja ove odluke, te da Povjerenstvu dostavi relevantnu dokumentaciju s kojom raspolaže.

Slijedom svega gore navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Hrvoje Runtić, elektroničkom dostavom

2. Podnositelju prijave, osobno

3. Objava na Internetskoj stranici Povjerenstva

4. Pismohrana